Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Σλοβακίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδο του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με τον οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου.Με τον τρόπο αυτό, η Κοινότητα στοχοθετεί τη βοήθειά της προς τις ιδιαίτερες ανάγκες κάθε υποψήφιας χώρας, έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Σλοβακία αποφασίστηκε τον Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 [1] (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, ώστε να λάβει υπόψη τις εξελίξεις στη Σλοβακία. Με βάση την ανάλυση που περιέχεται στην περιοδική έκθεση της Επιτροπής για το 2001 σχετικά με την πρόοδο της Σλοβακίας προς την προσχώρηση, η Επιτροπή θεωρεί ότι είναι πλέον κατάλληλη η στιγμή για περαιτέρω αναθεώρηση των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση. Η παρούσα πρόταση αναθεώρησης βασίζεται στα συμπεράσματα της περιοδικής έκθεσης της Επιτροπής για το 2001 σχετικά με την πορεία της Σλοβακίας προς την προσχώρηση.

[1] ΕΕ L 85, της 20.3.1998, σ. 1.

Το συνημμένο απόφασης δεν έχει δημοσιονομικές επιπτώσεις.

Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο απόφασης.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Σλοβακίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998 σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης [2], ιδίως το άρθρο 2,

[2] ΕΕ L 85, της 20.3.1998, σ. 1.

την πρόταση της Επιτροπής,

Εκτιμώντας τα εξής:

(1) Το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής.

(2) Ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει, με ειδική πλειοψηφία μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που θα περιληφθούν σε κάθε εταιρική σχέση ενόψει της προσχώρησης, όπως θα κοινοποιηθούν σε κάθε υποψήφιο κράτος, καθώς και για τις επακόλουθες σημαντικές προσαρμογές που θα γίνουν.

(3) Η κοινοτική βοήθεια εξαρτάται από την τήρηση ουσιωδών στοιχείων και, ειδικότερα, από την τήρηση των δεσμεύσεων που περιέχονται στις ευρωπαϊκές συμφωνίες και από την πρόοδο που σημειώνεται για την εκπλήρωση των κριτηρίων της Κοπεγχάγης. στην περίπτωση που δεν πληρούται κάποιο ουσιώδες στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να λάβει τα προσήκοντα μέτρα σχετικά με οιαδήποτε προενταξιακή βοήθεια.

(4) Το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος όσον αφορά την υιοθέτηση του κεκτημένου θα εξετάζονται στο πλαίσιο των οργάνων των ευρωπαϊκών συμφωνιών.

(5) Η περιοδική έκθεση της Επιτροπής για το 2001 παρουσιάζει μία αντικειμενική ανάλυση σχετικά με την προετοιμασία της Σλοβακίας για την προσχώρηση και καθορίζει ορισμένους τομείς προτεραιότητας για τους οποίους απαιτείται περαιτέρω προσπάθεια.

(6) Προκειμένου να προετοιμαστεί για την προσχώρηση, η Σλοβακία πρέπει να εξακολουθήσει να προσαρμόζει το εθνικό της πρόγραμμα για την υιοθέτηση του κεκτημένου. το εν λόγω πρόγραμμα πρέπει να περιέχει χρονοδιάγραμμα επίτευξης των προτεραιοτήτων και των ενδιαμέσων στόχων που καθορίζονται στην εταιρική σχέση για την προσχώρηση.

(7) Η Σλοβακία οφείλει να διασφαλίσει ότι υπάρχουν οι κατάλληλες νομικές και διοικητικές δομές που απαιτούνται για τον προγραμματισμό, το συντονισμό, τη διαχείριση, τον έλεγχο και την αξιολόγηση των προενταξιακών κονδυλίων της ΕΚ,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 622/98, οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Σλοβακίας καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση εξετάζεται στο πλαίσιο των οργάνων της ευρωπαϊκής συμφωνίας καθώς και των αρμόδιων υπηρεσιών του Συμβουλίου, στα οποία η Επιτροπή υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. εισαγωγη

Κατά τη σύνοδο του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση αποτελεί τον κύριο άξονα της ενισχυμένης προενταξιακής στρατηγικής, με τον οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθειά της προς τις ιδιαίτερες ανάγκες κάθε υποψήφιας χώρας, έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Σλοβακία αποφασίστηκε τον Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, ώστε να λάβει υπόψη τις εξελίξεις στην Σλοβακία. Η παρούσα αναθεώρηση βασίζεται σε πρόταση της Επιτροπής, μετά από διαβούλευση με τη Σλοβακία και λαμβάνει υπόψη την ανάλυση που περιέχεται στην περιοδική έκθεση 2001 της Επιτροπής σχετικά με την πορεία της Σλοβακίας προς την προσχώρηση.

2. Στόχοι

Σκοπός της εταιρικής σχέσης για την προσχώρηση είναι να ενταχθούν σε ένα ενιαίο πλαίσιο οι τομείς προτεραιότητας που απαιτούν περαιτέρω προσπάθεια, και οι οποίοι ορίστηκαν στην περιοδική έκθεση της Επιτροπής για το 2001 σχετικά με την πορεία της Σλοβακίας προς την προσχώρησή της στην Ευρωπαϊκή Ένωση, τα χρηματοδοτικά μέσα που είναι διαθέσιμα για να βοηθηθεί η Σλοβακία να εφαρμόσει τις προτεραιότητες αυτές και οι προϋποθέσεις που θα ισχύουν για την παροχή της εν λόγω βοήθειας. Η εταιρική σχέση για την προσχώρηση παρέχει τη βάση για ορισμένα μέσα πολιτικής που θα χρησιμοποιηθούν για να βοηθηθούν οι υποψήφιες χώρες στην προετοιμασία τους για την προσχώρηση. Στα εν λόγω μέσα περιλαμβάνονται, μεταξύ άλλων, το προσαρμοσμένο Εθνικό Πρόγραμμα για την Υιοθέτηση του Κεκτημένου, το οποίο προετοίμασε η Σλοβακία, η διαδικασία προενταξιακής δημοσιονομικής εποπτείας, το προενταξιακό οικονομικό πρόγραμμα, το προενταξιακό σύμφωνο κατά του οργανωμένου εγκλήματος καθώς και τα εθνικά αναπτυξιακά σχέδια, τα αγροτικά αναπτυξιακά σχέδια, η εθνική στρατηγική για την απασχόληση σύμφωνα με την Ευρωπαϊκή Στρατηγική γιά την Απασχόληση και τα τομεακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση και για την εφαρμογή των προγραμμάτων ISPA και SAPARD πριν από την προσχώρηση. Καθένα από τα μέσα αυτά είναι διαφορετικής φύσης, προετοιμάζεται και εφαρμόζεται βάσει συγκεκριμένων διαδικασιών και μπορεί να αποτελέσει αντικείμενο προενταξιακών ενισχύσεων. Δεν αποτελούν αναπόσπαστο τμήμα της εταιρικής σχέσης, αλλά οι προτεραιότητες που περιέχουν θα είναι συμβατές με αυτήν.

3. Αρχές

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, σύμφωνα με τα οποία για την προσχώρηση απαιτείται η υποψήφια χώρα:

* να έχει επιτύχει τη σταθερότητα των θεσμών που εγγυώνται τη δημοκρατία, το κράτος δικαίου, τα ανθρώπινα δικαιώματα καθώς και το σεβασμό και την προστασία των μειονοτήτων.

* να διαθέτει οικονομία της αγοράς, καθώς και την ικανότητα αντιμετώπισης της ανταγωνιστικής πίεσης και των δυνάμεων της αγοράς στα πλαίσια της Ένωσης.

* να είναι σε θέση να αναλάβει τις υποχρεώσεις του μέλους, μεταξύ των οποίων και την υιοθέτηση των στόχων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη οι υποψήφιες χώρες να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση, και στη σύνοδο του Λουξεμβούργου, το 1997, τόνισε ότι η μεταφορά του κεκτημένου στο εσωτερικό δίκαιο συνιστά ένα αναγκαίο αλλά όχι επαρκές στοιχείο, διότι θα πρέπει να εξασφαλιστεί και η αποτελεσματική εφαρμογή του. Τα Ευρωπαϊκά Συμβούλια της Φέιρα και του Γκέτεμποργκ, το 2000 και το 2001 αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων χωρών να εφαρμόσουν και να τηρήσουν το κεκτημένο, και πρόσθεσαν ότι για να επιτευχθεί αυτό απαιτούνται σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και δικαστικών τους δομών.

4. Προτεραιότητες και ενδιάμεσοι στόχοι

Οι περιοδικές εκθέσεις της Επιτροπής έχουν δώσει έμφαση, παράλληλα με την πρόοδο που έχει ήδη σημειωθεί, την έκταση των προσπαθειών που πρέπει να συνεχίσουν να καταβάλλουν σε ορισμένους τομείς οι υποψήφιες χώρες ώστε να προετοιμαστούν για την προσχώρηση. Για το λόγο αυτό, κρίνεται σκόπιμο να καθοριστούν ενδιάμεσα στάδια υπό μορφή προτεραιοτήτων, με συγκεκριμένους στόχους που θα προσδιοριστούν σε συνεργασία με τις ενδιαφερόμενες χώρες. από την επίτευξη των στόχων αυτών θα εξαρτηθεί τόσο η έκταση της βοήθειας που θα χορηγηθεί όσο και η πρόοδος των ήδη διεξαγόμενων διαπραγματεύσεων με τη Σλοβακία. Κατά την επιλογή των προτεραιοτήτων προτεραιότητες που απαριθμούνται στην αναθεωρημένη εταιρική σχέση για την προσχώρηση θεωρήθηκε ρεαλιστικό να αναμένεται ότι η Σλοβακία θα είναι σε θέση να τις εκπληρώσει ή να τις προωθήσει σημαντικά εντός της προσεχούς διετίας (2002-2003). Στον κατάλογο αυτό υπογραμμίζονται τα θέματα που απαιτούν ιδιαίτερα επείγουσα δράση. Η πρόοδος που σημειώθηκε σχετικά με την τήρηση των προτεραιοτήτων της εταιρικής σχέσης 1999 για την προσχώρηση αξιολογείται στην περιοδική έκθεση 2001. Βάσει της αξιολόγησης αυτής διατυπώθηκαν οι προτεραιότητες της τρέχουσας εταιρικής σχέσης.

Η Σλοβακία υπέβαλε αναθεωρημένη μορφή του εθνικού της προγράμματος για την υιοθέτηση του κεκτημένου (ΕΠΥΚ) τον Ιούνιο 2001. Στο πρόγραμμα αυτό καθορίζονται το χρονοδιάγραμμα υλοποίησης των προτεραιοτήτων και των ενδιαμέσων στόχων, το οποίο βασίζεται στην εταιρική σχέση 1999 για την προσχώρηση, καθώς και οι αναγκαίες διοικητικές δομές και οι αναγκαίοι δημοσιονομικοί πόροι.

Η εταιρική σχέση για την προσχώρηση ορίζει τους τομείς προτεραιότητας για την προετοιμασία προσχώρησης της Σλοβακίας. Η Σλοβακία οφείλει, ωστόσο, να αντιμετωπίσει όλα τα προβλήματα που επισημαίνονται στην περιοδική έκθεση για το 2001. Η Σλοβακία πρέπει, ακόμη, να εκπληρώσει όλες τις δεσμεύσεις σχετικά με την εναρμόνιση των νομοθεσιών και την εφαρμογή του κεκτημένου, που απορρέουν από την ευρωπαϊκή συμφωνία και τη διαδικασία διαπραγμάτευσης. Θα πρέπει, ακόμη, να τονιστεί ότι η ενσωμάτωση του κεκτημένου στο εθνικό δίκαιο δεν είναι καθαυτή επαρκής. πρέπει, ακόμη, να εξασφαλιστεί και η αποτελεσματική εφαρμογή του σε βαθμό ίδιο με αυτόν που ισχύει στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της περιοδικής έκθεσης της Επιτροπής καθορίστηκαν οι ακόλουθες προτεραιότητες και ενδιάμεσοι στόχοι για τη Σλοβακία. Οι προτεραιότητες αυτές παρουσιάζονται σύμφωνα με τη δομή της περιοδικής έκθεσης [3].

[3] Η σειρά παρουσίασης είναι αυτή που χρησιμοποιείται στην περιοδική έκθεση 2000.

Πολιτικά κριτήρια

Δημοκρατία και κράτος δικαίου

- Διασφάλιση της εφαρμογής του νόμου περί δημοσίων υπηρεσιών. συνέχιση της εφαρμογής της στρατηγικής για τη μεταρρύθμιση της δημόσιας διοίκησης.

- Συνέχιση της ενίσχυσης της ανεξαρτησίας και της αποτελεσματικότητας της δικαστικής εξουσίας. αντιμετώπιση του συστήματος κατάρτισης των δικαστών με ιδιαίτερη προσοχή. διασφάλιση της παροχής εξοπλισμού και διοικητικού προσωπικού.

- Διασφάλιση της εγκυρότητας και της διαφάνειας των διαδικασιών έρευνας.

- Ενίσχυση του αγώνα κατά της διαφθοράς, ιδίως διασφάλιση της έγκαιρης και αποτελεσματικής εφαρμογής του προγράμματος δράσης για την καταπολέμηση της διαφθοράς.

Ανθρώπινα δικαιώματα και προστασία των μειονοτήτων

- Συνέχιση της βελτίωσης της κατάστασης των Ρομ μέσω ενισχυμένης εφαρμογής της σχετικής στρατηγικής, συμπεριλαμβανομένης της εξασφάλισης της αναγκαίας χρηματοδοτικής ενίσχυσης σε εθνικό και τοπικό επίπεδο. μέτρα για την καταπολέμηση των διακρίσεων (και στο πλαίσιο της δημόσιας διοίκησης), προώθηση των ευκαιριών απασχόλησης, αύξηση της πρόσβασης στην εκπαίδευση, βελτίωση των συνθηκών στέγασης. παροχή κατάλληλης χρηματοπιστωτικής ενίσχυσης.

- Διασφάλιση της δέουσας εφαρμογής της νομοθεσίας για τη γλώσσα της μειονότητας.

- Διασφάλιση της καθιέρωσης αποτελεσματικού συστήματος άσκησης ενδίκων μέσων για παραπτώματα της αστυνομίας.

Οικονομικά κριτήρια

- Διασφάλιση μεσοπρόθεσμης βιωσιμότητας των οικονομικών του Δημοσίου μέσω προσπάθειας για μεταρρύθμιση των δαπανών, ιδίως των συστημάτων για την υγεία και τις συντάξεις, και μέσω συνέχισης της μεταρρύθμισης του συστήματος διαχείρισης των οικονομικών του Δημοσίου.

- Συνέχιση της αναδιάρθρωσης των επιχειρήσεων και προώθηση της ανάπτυξης του ιδιωτικού τομέα. ολοκλήρωση της διαδικασίας ιδιωτικοποιήσεων.

- Ολοκλήρωση της αναδιάρθρωσης του χρηματοπιστωτικού τομέα και ιδιωτικοποίηση των τραπεζών και των ασφαλιστικών εταιρειών που εξακολουθεί να κατέχει το κράτος. διασφάλιση της εφαρμογής των μηχανισμών ανάκτησης των επισφαλών απαιτήσεων.

- Εφαρμογή νέας νομοθεσίας για τις πτωχεύσεις και την προώθηση των επενδύσεων. εφαρμογή βελτιώσεων στο κανονιστικό πλαίσιο των επιχειρήσεων.

- Ολοκλήρωση της εγκαθίδρυσης αποτελεσματικών κτηματαγορών και κεφαλαιαγορών στον αγροτικό και γεωργικό τομέα.

Ικανότητα ανάληψης των υποχρεώσεων του μέλους

Ελεύθερη κυκλοφορία εμπορευμάτων

- Ενίσχυση της επιτήρησης και των διαδικασιών για παραλήψεις και καταγγελίες και διασφάλιση της εφαρμογής του κεκτημένου στον τομέα των δημοσίων συμβάσεων.

- Πλήρης εφαρμογή της νομοθεσίας για τις τεχνικές προδιαγραφές του προϊόντος και τη διαπίστωση της συμμόρφωσης. πλήρης ευθυγράμμιση με τις οδηγίες για τη νέα προσέγγιση και πλήρης εφαρμογή. ολοκλήρωση της εναρμόνισης και της αποτελεσματικής εφαρμογής στους τομείς που καλύπτονται από την ειδική νομοθεσία για το προϊόν, συμπεριλαμβανομένων των τομέων των φαρμακευτικών και χημικών προϊόντων και των ειδών διατροφής.

- Αναβάθμιση στο επίπεδο της ΕΚ όλων των διαρθρώσεων επιτήρησης της αγοράς και διαπίστωσης της συμμόρφωσης, κατάργηση όλων των προηγουμένως υποχρεωτικών πιστοποιήσεων. διασφάλιση της αποτελεσματικότητας των διαρθρώσεων εφαρμογής σε όλους τους τομείς, συμπεριλαμβανομένων των χημικών ουσιών. διασφάλιση κεντρικής διαδικασίας για τις άδειες εμπορίας φαρμάκων, καθώς και διαδικασίας για την αμοιβαία αναγνώριση των καταχωρήσεων.

- Να συνεχιστεί η εμπεριστατωμένη εξέταση της σλοβακικής νομοθεσίας στον μη εναρμονισμένο τομέα, ώστε να διασφαλιστεί ότι αυτή συμβιβάζεται με τα άρθρα 28-30 της συνθήκης ΕΚ και ολοκλήρωση των διοικητικών ρυθμίσεων για την εποπτεία του συγκεκριμένου τομέα στο μέλλον.

Ελεύθερη κυκλοφορία προσώπων

- Όσον αφορά επαγγελματικά προσόντα που αποκτήθηκαν πριν από την εναρμόνιση, η Σλοβακία θα πρέπει να θεσπίσει κατά προτεραιότητα μέτρα που θα διασφαλίσουν ότι όλοι οι επαγγελματίες της μπορούν, από την προσχώρηση και μετά, να ικανοποιήσουν τις απαιτήσεις που καθορίζουν οι οδηγίες.

- Ολοκλήρωση της εναρμόνισης της αμοιβαίας αναγνώρισης των επαγγελματικών προσόντων και διπλωμάτων, δημιουργία των απαιτούμενων διοικητικών διαρθρώσεων και εφαρμογή προγραμμάτων εκπαίδευσης και κατάρτισης.

- Ενίσχυση των διοικητικών διαρθρώσεων για το συντονισμό της κοινωνικής ασφάλισης.

Ελεύθερη παροχή υπηρεσιών

- Ολοκλήρωση της ευθυγράμμισης και εφαρμογή των οδηγιών σχετικά με τη νομοθεσία για τις χρηματοπιστωτικές υπηρεσίες.

- Ενίσχυση της εποπτείας των χρηματοπιστωτικών υπηρεσιών.

- Ενίσχυση της διοικητικής ικανότητας της υπηρεσίας προστασίας δεδομένων.

Ελεύθερη κυκλοφορία κεφαλαίων

- Προοδευτική μείωση των περιορισμών για τους θεσμικούς επενδυτές.

- Ενίσχυση και συντονισμός των οργάνων και των διαδικασιών εποπτείας.

- Διασφάλιση της συμμόρφωσης με τις συστάσεις της ειδικής ομάδας χρηματοοικονομικής δράσης.

Εταιρικό δίκαιο

- Ιδιαίτερα επείγουσα δράση: ενίσχυση της διοικητικής ικανότητας και του αγώνα κατά των προϊόντων παραποίησης ή απομίμησης ειδικότερα με ενίσχυση των ελέγχων στα σύνορα. Εντατικοποίηση της κατάρτισης των φορέων επιβολής του νόμου συμπεριλαμβανομένων των δικαστών και των εισαγγελέων.

- Ολοκλήρωση της εναρμόνισης και εφαρμογή της νομοθεσίας για τα εμπορικά σήματα, τα δικαιώματα δημιουργού και τα συγγενικά δικαιώματα.

Πολιτική ανταγωνισμού

- Ολοκλήρωση της εναρμόνισης στους τομείς τόσο των κρατικών ενισχύσεων όσο και της αντιμετώπισης των μονοπωλίων, ενίσχυση της διοικητικής ικανότητας της υπηρεσίας κρατικών ενισχύσεων. διασφάλιση της ενίσχυσης των κανόνων για την αντιμονοπωλιακή νομοθεσία και τις κρατικές ενισχύσεις συμπεριλαμβανομένης της εναρμόνισης ασύμβατων προγραμμάτων ενισχύσεων. ολοκλήρωση της απογραφής των κρατικών ενισχύσεων και προετοιμασία των ετήσιων εκθέσεων. αύξηση της κατανόησης των κανόνων εκ μέρους όλων των συμμετεχόντων στην αγορά και των χορηγών βοήθειας. εντατικοποίηση της κατάρτισης του δικαστικού κλάδου στον τομέα του ανταγωνισμού.

Γεωργία

- Ιδιαίτερα επείγουσα δράση: διασφάλιση της εναρμόνισης της νομοθεσίας στον κτηνιατρικό και φυτοϋγειονομικό τομέα και αναβάθμιση των ρυθμίσεων εποπτείας, ιδίως ολοκλήρωση του καθορισμού των συνοριακών σημείων ελέγχου στα μελλοντικά εξωτερικά σύνορα.

- Αναβάθμιση της διοικητικής ικανότητας στον τομέα της γεωργίας και ολοκλήρωση των προετοιμασιών για την επιβολή και την πρακτική εφαρμογή των μηχανισμών διαχείρισης της κοινής γεωργικής πολιτικής, ιδίως του ολοκληρωμένου συστήματος διοίκησης και ελέγχου, του οργανισμού πληρωμών, των προδιαγραφών ποιότητας και εμπορίας και της κατάταξης των σφαγίων.

- Ενίσχυση των διοικητικών διαρθρώσεων που απαιτούνται για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των χρηματοδοτούμενων από την ΕΚ προγραμμάτων αγροτικής ανάπτυξης.

- Συνέχιση της αναβάθμισης των εγκαταστάσεων μεταποίησης ειδών διατροφής, ώστε να μπορούν να τηρηθούν οι κοινοτικές προδιαγραφές για την ασφάλεια των τροφίμων.

Πολιτική μεταφορών

- Ολοκλήρωση της νομικής εναρμόνισης και ενίσχυση της διοικητικής ικανότητας και της ικανότητας επιβολής των νόμων στον τομέα των οδικών μεταφορών (ιδίως όσον αφορά τα κοινωνικά θέματα συμπεριλαμβανομένων των ισχυουσών δημοσιονομικών απαιτήσεων για πρόσβαση στο επάγγελμα, φορολογική εναρμόνιση και τεχνικές προδιαγραφές και προδιαγραφές ασφαλείας όσον αφορά τα βάρη και τις διαστασεις και τους ηλεκτρονικούς ταχογράφους) και των σιδηροδρομικών μεταφορών ενόψει της εφαρμογής του αναθεωρημένου κεκτημένου για τους σιδηροδρόμους.

- Διασφάλιση της δημιουργίας και της αποτελεσματικής λειτουργίας ανεξάρτητης αρχής για τη διερεύνηση αεροπορικών ατυχημάτων.

Φορολογία

- Ιδιαίτερα επείγουσα δράση: Ανάπτυξη συστημάτων ΤΠ, ώστε να επιτραπεί η ανταλλαγή δεδομένων μέσω ηλεκτρονικών δικτύων με την Κοινότητα και τα κράτη μέλη της.

- Διασφάλιση νομοθετικής εναρμόνισης με ιδιαίτερη προσοχή στα καθεστώτα ΦΠΑ και ειδικών φόρων κατανάλωσης, συμπεριλαμβανομένου του μεταβατικού καθεστώτος ΦΠΑ.

- Κατάργηση μέτρων που εισάγουν διακρίσεις εις βάρος των εισαγωγών από την ΕΚ.

- Διασφάλιση της συμμόρφωσης της ισχύουσας και της μελλοντικής φορολογικής νομοθεσίας προς τις αρχές του κώδικα δεοντολογίας για τη φορολόγηση των επιχειρήσεων.

- Ενίσχυση της διοικητικής ικανότητας, συμπεριλαμβανομένων των διαδικασιών ελέγχου και επιβολής της νομοθεσίας, καθώς και της διοικητικής συνεργασίας και της αμοιβαίας συνδρομής.

Στατιστικές

- Περαιτέρω βελτίωση της ποιότητας και του πεδίου εφαρμογής των στατιστικών. διασφάλιση της διαθεσιμότητας των κατάλληλων πόρων για την περαιτέρω ενίσχυση της στατιστικής δραστηριότητας και σε περιφερειακό επίπεδο.

Απασχόληση και κοινωνικές υποθέσεις

- Ολοκλήρωση της εναρμόνισης και της ορθής εφαρμογής του κοινωνικού κεκτημένου ιδίως στους τομείς της υγείας και της ασφάλειας κατά την εργασία, καθώς και της ίσης μεταχείρισης ανδρών και γυναικών. Ενίσχυση των σχετικών διοικητικών διαρθρώσεων και των μέσων επιβολής της νομοθεσίας, συμπεριλαμβανομένων των επιθεωρήσεων εργασίας. Θέσπιση νομοθεσίας κατά των διακρίσεων και προετοιμασία χρονοδιαγράμματος για την εφαρμογή της.

- Ολοκλήρωση της μεταφοράς στο εθνικό δίκαιο και διασφάλιση της εφαρμογής της κοινοτικής νομοθεσίας στον τομέα της δημόσιας υγείας. περαιτέρω θέσπιση μέτρων στον τομέα της επιτήρησης και του ελέγχου μεταδοτικών ασθενειών καθώς και παρακολούθηση της υγείας και παροχή σχετικών πληροφοριών.

- Συνέχιση της στήριξης των προσπαθειών των κοινωνικών εταίρων για δημιουργία ικανοτήτων, ενόψει ιδίως του μελλοντικού ρόλου τους όσον αφορά την επεξεργασία και την εφαρμογή της κοινωνικής πολιτικής και της πολιτικής απασχολησης της ΕΕ, συμπεριλαμβανομένου του Ευρωπαϊκού Κοινωνικού Ταμείου, ιδίως μέσω αυτόνομου διμερούς κοινωνικού διαλόγου.

- Προετοιμασία εθνικής στρατηγικής, συμπεριλαμβανομένης της συγκέντρωσης δεδομένων, ενόψει της μελλοντικής συμμετοχής στην ευρωπαϊκή στρατηγική για την κοινωνική ένταξη.

Ενέργεια

- Εφαρμογή των συστάσεων που περιέχονται στην έκθεση του Συμβουλίου με τίτλο "Πυρηνική ασφάλεια στο πλαίσιο της διεύρυνσης" αφού ληφθούν δεόντως υπόψη οι προτεραιότητες που καθορίζονται στην έκθεση.

- Έγκριση και εφαρμογή του προγράμματος παροπλισμού των πυρηνικών αντιδραστήρων του σταθμού Bohunice V1 μέχρι το 2006 και 2008 αντίστοιχα.

- Συνέχιση της εξασφάλισης υψηλού επιπέδου πυρηνικής ασφάλειας στο σταθμό πυρηνικής ενέργειας Mochovce καθώς και στους δύο πυρηνικούς αντιδραστήρες του σταθμού Bohunice V2 και διατήρηση υψηλού επιπέδου πυρηνικής ασφαλείας σε ολόκληρη τη φάση αφοπλισμού των μονάδων 1 και 2 (V1) του σταθμού πυρηνικής ενέργειας Bohunice.

- Συνέχιση της προετοιμασίας για την εσωτερική αγορά ενέργειας, ιδίως όσον αφορά τις οδηγίες στον τομέα του ηλεκτρικού ρεύματος και του αερίου. ολοκλήρωση της διαδικασίας εναρμόνισης, εγκατάσταση ανεξάρτητου φορέα εκμετάλλευσης συστήματος μεταφοράς (ηλεκτρισμός). εξάλειψη των εναπομενουσών στρεβλώσεων των τιμών. ενίσχυση των αρμοδιοτήτων της ρυθμιστικής αρχής.

- Συνέχιση της εναρμόνισης των απαιτήσεων για την τήρηση αποθεμάτων πετρελαίου. πραγματοποίηση προόδου όσον αφορά τη διασφάλιση της δημιουργίας αποθεμάτων, συμπεριλαμβανομένων των αναγκαίων επενδύσεων, για 90 ημέρες. ενίσχυση του φορέα αποθεμάτων πετρελαίου.

- Περαιτέρω βελτίωση της ενεργειακής επάρκειας, ενθάρρυνση της χρήσης ανανεώσιμων πηγών ενεργείας και ενίσχυση των σχετικών οργάνων στο συγκεκριμένο τομέα.

Τηλεπικοινωνίες και τεχνολογίες των πληροφοριών

- Ολοκλήρωση της μεταφοράς στο εθνικό δίκαιο και της εφαρμογής του κεκτημένου, με ιδιαίτερη προσοχή στον προσανατολισμό του κόστους, τις διασυνδέσεις και την επιλογή φορέα στον τομέα των τηλεπικοινωνιών.

- Ολοκλήρωση του διαχωρισμού των κανονιστικών φορέων από τους φορείς που έχουν την κυριότητα των επιχειρήσεων.

Πολιτική στον πολιτιστικό και οπτικοακουστικό τομέα

- Ενίσχυση της διοικητικής ικανότητας του συμβουλίου ραδιοφωνικών και τηλεοπτικών εκπομπών.

Περιφερειακή πολιτική και συντονισμός των διαρθρωτικών μέσων

- Ιδιαίτερα επείγουσα δράση: Διασφάλιση του ότι η εδαφική οργάνωση επιτρέπει την αποτελεσματική εφαρμογή των κανονισμών των διαρθρωτικών ταμείων.

- Ολοκλήρωση του νομικού πλαισίου που επιτρέπει την εφαρμογή του κεκτημένου στο συγκεκριμένο τομέα.

- Προσδιορισμός των φορέων που είναι αρμόδιοι για την εφαρμογή των διαρθρωτικών ταμείων και του ταμείου συνοχής, ιδίως των φορέων διαχείρισης και πληρωμών. καθορισμός σαφούς διαχωρισμού αρμοδιοτήτων και βελτίωση της διοικητικής ικανότητας ιδίως όσον αφορά την πρόσληψη και την κατάρτιση. εξασφάλιση αποτελεσματικού διϋπουργικού συντονισμού.

- Περαιτέρω ανάπτυξη συνεκτικού αναπτυξιακού σχεδίου σύμφωνα με τη νομοθεσία για τα διαρθρωτικά ταμεία. προσδιορισμός των διαρθρώσεων εφαρμογής του τελικού σχεδίου.

- Δημιουργία των απαιτούμενων συστημάτων εποπτείας και αξιολόγησης των διαρθρωτικών ταμείων, ιδίως για την αξιολόγηση εκ των προτέρων και για τη συγκέντρωση και επεξεργασία των σχετικών στατιστικών πληροφοριών και δεικτών.

- Ευθυγράμμιση με τις επιμέρους διαδικασίες δημοσιονομικής διαχείρισης και ελέγχου για τα μελλοντικά διαρθρωτικά ταμεία και το ταμείο συνοχής στο πλαίσιο των σχετικών κανονισμών της ΕΚ.

- Ανάπτυξη της τεχνικής προετοιμασίας σχεδίων που είναι δυνατό να επιλεγούν προς χρηματοδότηση από τα διαρθρωτικά ταμεία και το ταμείο συνοχής (σειρά έργων).

Περιβάλλον

- Ολοκλήρωση της μεταφοράς του κεκτημένου στο εθνικό δίκαιο, με ιδιαίτερη έμφαση στην ποιότητα του αέρα και του νερού, στη διαχείριση των αποβλήτων, στην προστασία της φύσης και στον έλεγχο της βιομηχανικής ρύπανσης.

- Συνέχιση της εφαρμογής, ιδίως όσον αφορά τους γενετικά τροποποιημένους οργανισμούς, την ποιότητα του αέρα, τη συσκευασία και τα απόβλητα συσκευασιών, τη διαχείριση των αποβλήτων, την επεξεργασία των αστικών αποβλήτων, τον καθαρισμό του νερού, το πόσιμο νερό, τις εναποθέσεις επικίνδυνων ουσιών στο υδατικό περιβάλλον και την ολοκληρωμένη πρόληψη καθώς και τον έλεγχο της ρύπανσης.

- Συνέχιση της ενίσχυσης της διοικητικής ικανότητας καθώς και της ικανότητας παρακολούθησης και εφαρμογής της νομοθεσίας σε όλα τα επίπεδα. Χρειάζεται να δοθεί ιδιαίτερη προσοχή στην ενίσχυση της Επιθεώρησης Περιβάλλοντος και στον καλό συντονισμό μεταξύ των υπουργείων.

- Συνέχιση της ένταξης των απαιτήσεων περιβαλλοντικής προστασίας στον ορισμό και την εφαρμογή όλων των άλλων τομεακών πολιτικών ενόψει της προώθησης αειφόρου ανάπτυξης.

Προστασία των καταναλωτών και της υγείας

- Ολοκλήρωση της εναρμόνισης της νομοθεσίας και δημιουργία αρχών επιτήρησης της αγοράς και επιβολής της νομοθεσίας.

Συνεργασία στον τομέα της δικαιοσύνης και των εσωτερικών υποθέσεων

- Εφαρμογή του προγράμματος δράσης για τη συμφωνία του Σένγκεν.

- Διασφάλιση της εναρμόνισης των πρακτικών για την προστασία δεδομένων.

- Συνέχιση της αναβάθμισης και του εκσυγχρονισμού των υποδομών στα μελλοντικά εξωτερικά σύνορα της Ένωσης. αναβάθμιση των φορέων επιβολής του νόμου, ιδίως όσον αφορά τους ελέγχους στα σύνορα και την παράνομη μετανάστευση. συνέχιση της προετοιμασίας της μελλοντικής συμμετοχής στο σύστημα πληροφοριών Σένγκεν με την ανάπτυξη εθνικών βάσεων δεδομένων και μητρώων. επιτάχυνση της προοδευτικής εναρμόνισης της νομοθεσίας και της πρακτικής για τη θεώρηση διαβατηρίων.

- Δημιουργία ανεξάρτητου φορέα ως δευτεροβάθμιου οργάνου για τη διαδικασία παροχής ασύλου.

- Επεξεργασία και εφαρμογή ολοκληρωμένης και εμπεριστατωμένης στρατηγικής για τον αγώνα κατά του οργανωμένου εγκλήματος.

- Συνέχιση του αγώνα κατά της εμπορίας ανθρώπων και κατά του λαθρεμπορίου ναρκωτικών. ευθυγράμμιση του ποινικού κώδικα προς το κεκτημένο στον τομέα του αγώνα κατά του οργανωμένου εγκλήματος και της απάτης. ενίσχυση της ικανότητας αντιμετώπισης της νομιμοποίησης προσόδων από παράνομες δραστηριότητες. διασφάλιση της εφαρμογής εθνικού προγράμματος κατά των ναρκωτικών.

- Λήψη των αναγκαίων μέτρων για την εξασφάλιση της εφαρμογής των κοινοτικών μέσων στον τομέα της δικαστικής συνεργασίας σε αστικές υποθέσεις.

- Εξασφάλιση της τήρησης των προϋποθέσεων συνεργασίας με την Europol.

- Εξασφάλιση καλύτερου συντονισμού μεταξύ υπηρεσιών και φορέων που λειτουργούν στον τομέα της δικαιοσύνης και των εσωτερικών υποθέσεων.

Τελωνειακή Ένωση

- Ιδιαίτερα επείγουσα δράση: επιτάχυνση της εφαρμογής της στρατηγικής ΤΠ της σλοβακικής τελωνειακής διοίκησης. Ανάπτυξη συστημάτων ΤΠ που επιτρέπουν την ανταλλαγή ηλεκτρονικών δεδομένων μεταξύ της ΕΚ και της Σλοβακίας. Εξασφάλιση επαρκούς προσωπικού ΤΠ για την τελωνειακή διοίκηση της Σλοβακίας.

- Εξασφάλιση επαρκούς κατανομής των πόρων για την είσπραξη των ειδικών φόρων κατανάλωσης από την τελωνειακή διοίκηση. εξασφάλιση ορθού χειρισμού όλων των πτυχών των κοινοτικών πολιτικών που διαχειρίζονται οι τελωνειακές αρχές, ιδίως στον τομέα της κοινής γεωργικής πολιτικής.

- Εγκαθίδρυση όλων των αναγκαίων ειδικών οργανωτικών μονάδων που προβλέπονται στην Πράξη για τους κρατικούς διοικητικούς φορείς στον τομέα των τελωνείων.

- Συνέχιση των προσπαθειών για ενίσχυση της τελωνειακής δεοντολογίας, καταπολέμηση της απάτης και της διαφθοράς, καταπολέμηση του οικονομικού και του οργανωμένου εγκλήματος.

Εξωτερικές σχέσεις

- Λήψη των μέτρων που απαιτούνται για να διασφαλιστεί ότι κάθε διεθνής συνθήκη ή συμφωνία, συμπεριλαμβανομένων των διμερών συνθηκών για τις επενδύσεις, που δεν συμβιβάζεται με το κεκτημένο αποτελεί το αντικείμενο νέας διαπραγμάτευσης ή παύει να ισχύει με την προσχώρηση.

Δημοσιονομικός έλεγχος

- Ιδιαίτερα επείγουσα δράση: Ολοκλήρωση της εφαρμογής της νομοθεσίας για τον εσωτερικό δημοσιονομικό έλεγχο.

- Διασφάλιση της ορθής λειτουργίας της κεντρικής μονάδας για το συντονισμό και την εναρμόνιση της μεθοδολογίας σχετικά με τη δημοσιονομική διαχείριση και το δημοσιονομικό έλεγχο καθώς και με τον εσωτερικό λογιστικό έλεγχο στην κυβέρνηση. σύσταση μονάδων εσωτερικού λογιστικού ελέγχου στα κέντρα δαπανών. θέσπιση ανεξαρτησίας των εσωτερικών ελεγκτών κατά την άσκηση του έργου τους. εξασφάλιση της λειτουργικής ικανότητας των οργανώσεων που αναφέρθηκαν.

- Περαιτέρω εκτύπωση εγχειριδίων και οδηγών ελέγχων (για τους ελέγχους των κονδυλίων της ΕΚ καθώς και για τον έλεγχο των κεφαλαίων από τον κρατικό προϋπολογισμό).

- Ενίσχυση του συνολικού δυναμικού λειτουργίας καθώς και του ανεξάρτητου καθεστώτος του Ανώτερου Ελεγκτικού Οργάνου. εξασφάλιση της συμμόρφωσης με τα πρότυπα του Διεθνούς Οργανισμού των Ανώτατων Οργάνων Ελέγχου των Δημοσίων Οικονομικών.

- Ενίσχυση του αγώνα κατά της απάτης.

_ Διορισμός αρμοδίου υπαλλήλου για τις επαφές με την Κοινότητα ενόψει της προστασίας των οικονομικών συμφερόντων της Κοινότητας και έναρξη αποτελεσματικής συνεργασίας με την OLAF μέσω του εν λόγω υπαλλήλου.

- Αύξηση των προσπαθειών για εξασφάλιση της ορθής χρήσης, ελέγχου, παρακολούθησης και αξιολόγησης της προενταξιακής χρηματοδότησης της ΕΚ ως βασικού δείκτη της ικανότητας της Σλοβακίας να εφαρμόζει το κεκτημένο για το δημοσιονομικό έλεγχο.

5. Προγραμματισμός

Για το διάστημα 2000-2006, παράλληλα με το Phare, η χρηματοδοτική βοήθεια προς τη Σλοβακία περιλαμβάνει και τη στήριξη προενταξιακών μέτρων αγροτικής και γεωργικής ανάπτυξης στο πλαίσιο του προενταξιακού μέσου SAPARD (Κανονισμός (ΕΚ) αριθ. 1268/99 του Συμβουλίου, ΕΕ L 161, της 26.6.1999, σ. 87) και στήριξη έργων υποδομών στον τομέα του περιβάλλοντος και των μεταφορών στο πλαίσιο του διαρθρωτικού μέσου ISPA (Κανονισμός (ΕΚ) αριθ. 1267/99 του Συμβουλίου, ΕΕ L 161, της 26.6.1999, σ. 73), το οποίο δίδει προτεραιότητα σε μέτρα παρόμοια με του ταμείου συνοχής για την προενταξιακή περίοδο. Με τη βοήθεια των εθνικών αυτών χορηγήσεων, η Σλοβακία μπορεί επίσης να χρηματοδοτήσει μέρος της συμμετοχής της σε κοινοτικά προγράμματα, συμπεριλαμβανομένων των προγραμμάτων πλαισίων για την έρευνα και την τεχνολογική ανάπτυξη και προγραμμάτων στους τομείς της εκπαίδευσης και των επιχειρήσεων. Εξάλλου, η Σλοβακία θα έχει πρόσβαση στη χρηματοδότηση από πολυκρατικά και οριζόντια προγράμματα που έχουν άμεση σχέση με το κεκτημένο. Όλα τα επενδυτικά έργα θα πρέπει να συγχρηματοδοτούνται συστηματικά από τα υποψήφια κράτη. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με τα διεθνή χρηματοπιστωτικά ιδρύματα, ιδίως την Ευρωπαϊκή Τράπεζα για την Ανασυγκρότηση και την Ανάπτυξη και την Παγκόσμια Τράπεζα προκειμένου να διευκολυνθεί η συγχρηματοδότηση έργων που σχετίζονται με προενταξιακές προτεραιότητες.

6. Προϋποθέσεις

Η κοινοτική βοήθεια για τη χρηματοδότηση έργων από τα τρία προενταξιακά μέσα, τουτέστιν το Phare, το ISPA και το SAPARD, προϋποθέτει την τήρηση, εκ μέρους της Σλοβακίας, των υποχρεώσεών της που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, ιδίως, την πρόοδο όσον αφορά την εκπλήρωση των ειδικών προτεραιοτήτων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

7. Παρακολούθηση

Η εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, είναι σημαντικό να εξακολουθήσουν τα όργανα της ευρωπαϊκής συμφωνίας να αποτελούν το πλαίσιο εντός του οποίου μπορεί να εξεταστεί η υιοθέτηση και η εφαρμογή του κεκτημένου. Τα σχετικά τμήματα της εταιρικής σχέσης για την προσχώρηση συζητούνται από την αρμόδια υποεπιτροπή. Η επιτροπή σύνδεσης συζητεί τις γενικές εξελίξεις, την επιτευχθείσα πρόοδο και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιαμέσων στόχων της εταιρικής σχέσης, καθώς και ειδικότερα θέματα που της υποβάλλουν οι υποεπιτροπές.

Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των τριών προενταξιακών μέσων, δηλ. του Phare, του ISPA και του SAPARD, να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στον συντονιστικό κανονισμό (Κανονισμός (ΕΚ) αριθ. 1266/99 του Συμβουλίου, ΕΕ L 161, της 26.6.1999, σ. 68).

Η εταιρική σχέση για την προσχώρηση θα εξακολουθήσει να τροποποιείται όπως κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98.